Video: Die rob wat kom blad skud hetSkermgreep uit die video Internetgebruikers koer oor ŉ rob wat van naby kennis gemaak het met ŉ skubaduiker. Dié video is naby die kus van Northumberland in Engeland verfilm. Ben Burville, ŉ mediese dokter en onderwaterkameraman, is in die video te sien saam met die vriendelike rob. In die video lyk dit kwansuis of die rob Burville nader en sy blad kom skud. “Dis belangrik om te noem, vir diegene wat kritiek het oor enige kontak, dat die rob 100% in beheer is van enige onderwater-ontmoetings,” het Burville gesê toe hy die video gedeel het. Die rob bly selfs vir ŉ rukkie lank by Burville sodat hy vertroetel kan word. Dit is nie die eerste keer dat Burville die kans het om blad te skud met ŉ rob nie. Volgens Fox News verfilm hy al 20 jaar lank grysrobbe. “Die voorste vinne van ŉ rob kan net soos ŉ menslike hand gryp,” het Burville ongeveer ses jaar gelede geskryf, toe hy ŉ soortgelyke video gedeel het waar ŉ rob sy hand vashou. Hy waarsku egter ander duikers om nie aan robbe te vat nie, omdat hulle kragtige kake en skerp tande het wat baie gevaarlik kan wees.